ፕሬዚደንት ትራምፕ ኣብ ዝሃቦ መግለጺ፡ ምምሕዳር ማዱሮ ``ዘይሕጋዊ ኢዩ`` ሃገር ባይቶ ግና እቲ እንኮ ``ሕጋዊ ኣካል መንግስቲ`` ኢዩ ኢሉ። ``ህዝቢ ቬኔዙላ ብትብዓት ኣንጻር ማዱሮን ስርዓቱን ተቓውምኦም ብምግላጽ ነጻነትን ልዕልና ሕግን ክረጋገጽ ድማ ጠሊቦም`` ኢሉ ትራምፕ ኣብ መግለጺኡ። መንግስቲ ኣሜሪካ ንስርዓት ማዱሮ ኣብ ልዕሊ ህዝቢ ቬኔዙላ ንዘውረዶ ሃስያን ምፍርራሕን ከም ``ቀንዲ ተሓታቲ`` ይወስዶ ኢሉ ትራምፕ ኣብ መግለጺኡ። ወጻኢ ጉዳይ ምኒስተር ኣሜሪካ ማይክ ፖምፔዮ፡ ነቲ ማዱሮ ሃገሩ ምስ ኣሜሪካ ዝነበራ ዲፕሎማስያዊ ርክባት ንምብታኽ ዝወሰዶ ስጉምቲ ድሕሪ ምንጻግ ኣሜሪካ ንማዱሮ ከም መራሒ ኣይትፈልጦን ኢያ፡ ብኣንጻሩ ሃገሩ ``ምስ መንግስቲ ግዝያዊ ፕሬዚደንት ቬኔዙላ ኩዋን ጓይዶ`` ዝምድንኣ ክተማዕብል ኢያ ኢሉ። ማይክ ፖምፔዮ ሰራዊት ቬኔዙላ ኣብታ ሃገር ዴሞክራሲ ንምስፋን ኣብዝካየድ ጻዕርታት ደገፎም ክህቡን፡ ኣሜሪካ ድማ ጁዋን ጓይዶ መንግስቲ ንምምስራት ኣብዘካይዶ ንጥፈታት ክትድግፎ ምዃና ገሊጹ። ፕሬዚደንት ትራምፕ ካልኦት ሃገራት ን ኩዋን ጓይዶ ክድግፉ ጸዊዑ። ገለ ድሕረ ባይታ ቬኔዙላ - ብዝሒ ህዝባ 32 ነጥቢ 4 ሚልዮን - ካብ 2014 ኣስታት 3 ሚልዮን ህዝቢ ተሰዲዱ - 95 ሚኢታዊት ኣታዊ እታ ሃገር ካብ ነዳዲ ኢዩ - ንኣስታት 20 ዓመታት እቲ ማሕበርነታዊ መንግስቲ ኣብ ስልጣን ጸኒሑ - ኣብ 2013፡ ፕሬዚደንት ኒኮላስ ማዱሮ ንሁጎ ቻቬዝ ብምትካእ ናብ ስልጣን መጺኡ መን`ዩ ጁዋን ጓይዶ ?
